
Užimtumo tarnybos prie Lietuvos Respublikos socialinės apsaugos ir darbo ministerijos direktoriaus 
2023 m. lapkričio 21 d. įsakymu Nr. V-222

PASLAUGŲ ORGANIZAVIMO DEPARTAMENTO 
PANEVĖŽIO REGIONO KARJEROS PLANAVIMO SKYRIAUS NUOSTATAI

I SKYRIUS
BENDROSIOS NUOSTATOS

1. Paslaugų organizavimo departamento Panevėžio regiono karjeros planavimo skyriaus nuostatai (toliau – Nuostatai) nustato Užimtumo tarnybos prie Lietuvos Respublikos socialinės apsaugos ir darbo ministerijos (toliau – Užimtumo tarnyba) Paslaugų organizavimo departamento (toliau – Departamentas) Panevėžio regiono karjeros planavimo skyriaus (toliau – Skyrius) statusą, uždavinius, funkcijas, teises, veiklos organizavimą ir atsakomybę bei veiklos kontrolę.
2. Skyrius organizuoja ir užtikrina paslaugų teikimą Panevėžio miesto savivaldybėje, Panevėžio rajono savivaldybėje, Biržų rajono savivaldybėje, Kupiškio rajono savivaldybėje, Pasvalio rajono savivaldybėje, Rokiškio rajono savivaldybėje, Anykščių rajono savivaldybėje, Ignalinos rajono savivaldybėje, Visagino savivaldybėje, Molėtų rajono savivaldybėje, Utenos rajono savivaldybėje, Zarasų rajono savivaldybėje.
3. Skyrius yra Užimtumo tarnybos struktūrinis padalinys, esantis kitame struktūriniame padalinyje – Departamente ir tiesiogiai pavaldus Departamento direktoriui.
4. Skyrių sudaro jame dirbantys valstybės tarnautojai ir darbuotojai, dirbantys pagal darbo sutartis (toliau – darbuotojai).
5. Skyriuje dirbančių darbuotojų funkcijas, kompetencijas, pavaldumą nustato jų pareigybių aprašymai.
6. Skyrius savo veikloje vadovaujasi Lietuvos Respublikos Konstitucija, Lietuvos Respublikos tarptautinėmis sutartimis, Lietuvos Respublikos įstatymais, Lietuvos Respublikos Vyriausybės nutarimais, Lietuvos Respublikos socialinės apsaugos ir darbo ministro įsakymais, Užimtumo tarnybos direktoriaus įsakymais ir kitais teisės aktais, susijusiais su nustatytų funkcijų vykdymu, ir šiais Nuostatais.
7. Skyrius turi dokumentų blanką.
8. Šiuose Nuostatuose vartojama sąvoka tikslinės grupės – bendrojo ugdymo mokyklų 8-12 klasių mokiniai, profesinio mokymo įstaigų mokiniai, Užimtumo tarnyboje registruoti, neregistruoti suaugę asmenys ir neaktyvūs jauni žmonės (NEET), kurie pageidauja karjeros konsultavimo paslaugos. 

II SKYRIUS
SKYRIAUS UŽDAVINIAI IR FUNKCIJOS

9. Skyriaus uždaviniai yra:
9.1. teikti karjeros planavimo ir konsultavimo paslaugas tikslinių grupių asmenims;
9.2. vykdyti profesinio orientavimo ir kitas profesinio kryptingumo veiklas;
9.3. bendradarbiauti ir vystyti partnerystę su šalies ir regiono socialiniais partneriais siekiant tvaraus asmenų užimtumo.
10. Skyrius, vykdydamas jam nustatytus uždavinius, vykdo šias funkcijas:
10.1. karjeros planavimo ir konsultavimo paslaugų teikimo tikslinėms grupėms srityje:
10.1.1. konsultuoja asmenis individualiai ir grupėmis asmenybės pažinimo, pasirengimo įsidarbinimui, profesijos pasirinkimo, verslo kūrimo ir kitais su karjeros planavimu susijusiais klausimais;
10.1.2. organizuoja informacinius ir pažintinius renginius tikslinėms grupėms siekiant jas supažindinti su darbo rinkos poreikiais, paklausiomis profesijomis, verslo kūrimo galimybėmis;
10.1.3. ugdo tikslinių grupių asmenų gebėjimus kelti gyvenimo ir karjeros tikslus, mokytis visą gyvenimą, spręsti karjeros vystymo (plėtojimo) klausimus, priimti ir įgyvendinti karjeros sprendimus;
10.1.4. prisideda prie sklandaus tikslinių grupių asmenų perėjimo iš švietimo sistemos į darbo rinką, skatina jų savarankiškumą ir teikia žinias siekiant tvaraus įsidarbinimo; 
10.1.5. vykdo suteiktų karjeros paslaugų stebėseną ir vertiną jų veiksmingumą;
10.1.6. bendradarbiauja su Užimtumo tarnybos klientų aptarnavimo departamentais ir skyriais;
10.1.7. teikia pasiūlymus Departamentui dėl karjeros konsultavimo paslaugų tobulinimo;
10.1.8. informuoja tikslines grupes apie specializuotos informacijos arba paslaugų, atitinkančių jų poreikius, teikimo vietas.
10.2. profesinio orientavimo ir kitų profesinio kryptingumo veiklų įgyvendinimo srityje:
10.2.1. užtikrina regioninio karjeros centro „Karjeras“ veiklą vadovaujantis Regioninio karjeros centro modeliu;
10.2.2. dalyvauja Jaunimo garantijų iniciatyvos įgyvendinime siekiant sumažinti jaunimo nedarbą ir niekur nesimokančių bei nedirbančių jaunuolių integraciją į darbo rinką;
10.2.3. teikia profesinio orientavimo ir profesinio veiklinimo paslaugas bendrojo lavinimo mokyklų, profesinio mokymo institucijų, kitų švietimo įstaigų moksleiviams ir studentams, niekur nesimokančiam ir nedirbančiam jaunimui;
10.2.4. organizuoja informacinius ir pažintinius užsiėmimus, mokymus, atvirų durų dienas, informacines akcijas ir kitus renginius tikslinėms grupėms; 
10.2.5. taiko savęs pažinimo, profesinio tinkamumo nustatymo ir kitus testus, klausimynus, anketas, psichologinio aktyvinimo, socialinės reabilitacijos ir kitas priemones; 
10.2.6. inicijuoja, dalyvauja rengiant ir įgyvendinant projektus, skirtus tikslinių grupių užimtumo didinimui ar socialinei integracijai.
10.2.7. vykdo suteiktų karjeros paslaugų stebėseną ir vertiną jų veiksmingumą
10.2.8. teikia pasiūlymus Departamentui dėl profesinio orientavimo ir kitų profesinio kryptingumo veiklų  tobulinimo.
10.3. bendradarbiavimo ir partnerystės vystymo su regiono ir šalies socialiniais partneriais siekiant tvaraus užimtumo srityje:
10.3.1. pagal kompetenciją bendradarbiauja su:
10.3.1.1. vyriausybinėmis ir nevyriausybinėmis jaunimo organizacijomis;
10.3.1.2. darbdaviais, vietos savivaldos institucijomis, verslo organizacijomis, švietimo įstaigomis, bendruomenėmis, socialiniais partneriais, kitomis užimtumo problemas sprendžiančiomis organizacijomis, rengiant bendras programas ir priemones, asmenų užimtumo galimybėms didinti;
10.3.1.3. organizacijomis, atliekančiomis darbo rinkos, profesinio mokymo paklausos ir kitus tyrimus;
10.3.2. pasirašo bendradarbiavimo sutartis ir vykdo jose numatytus įsipareigojimus.
11. Skyrius taip pat vykdo šias funkcijas:
11.1. įgyvendina Užimtumo tarnybos direktoriaus įsakymus, vykdo Užimtumo tarnybos direktoriaus ir Departamento direktoriaus pavedimus;
11.2. priima ir nagrinėja klientų prašymus ir skundus pagal Skyriaus kompetenciją; 
11.3. rengia:
11.3.1. metinius ir ketvirtinius veiklos planus bei ataskaitas, informaciją apie Skyriaus veiklą;
11.3.2. renginių planus ir juos skelbia viešai; 
11.3.3. užsiėmimų, mokymų ir kitų renginių dalyvių grįžtamojo ryšio ir kitas apklausas, analizuoja ir vertina apklausų rezultatus;
11.3.4. dalyvauja rengiant medžiagą mokymams ir kitiems renginiams, metodines priemones ir leidinius, programas, dalomąją medžiagą, lankstinukus, informacinius straipsnius;
11.4. teikia paslaugas vieno langelio principu; 
11.5. priima, tvarko ir apskaito (registruoja) gautus, siunčiamus ir vidaus dokumentus, išsiunčia dokumentus;
11.6. viešina informaciją apie Skyriaus veiklą, jo teikiamas paslaugas;
11.7. sudaro galimybes mokymo įstaigoms ir kitiems socialiniams partneriams viešinti jų teikiamas paslaugas;
11.8. teikia duomenis Departamento direktoriui Skyriaus kompetencijos klausimais;
11.9. dalyvauja rengiant informaciją, skelbiamą Užimtumo tarnybos internetinėje svetainėje, socialiniuose „Karjeras“ tinkluose bei internetinėje svetainėje „karjerastau.lt“ palaikant kitas Užimtumo tarnybos iniciatyvas teikti informaciją jaunimui;
11.10. dalyvauja darbo grupėse ir komisijose konkrečioms užduotims atlikti bei pasitarimuose Skyriaus kompetencijai priskirtais klausimais;
11.11. tinkamai ir laiku veda duomenis į Užimtumo tarnybos informacinę sistemą;
11.12. teikia pasiūlymus dėl Užimtumo tarnybos informacinės sistemos tobulinimo užtikrinant profesinio konsultavimo ir profesinės karjeros planavimo bei kitų paslaugų pagal Skyriaus kompetenciją teikimą ir dalyvauja jų testavime; 
11.13. vykdo kitas teisės aktų nustatytas funkcijas Skyriaus kompetencijai priskirtais klausimais.

III SKYRIUS 
SKYRIAUS TEISĖS

12. Skyrius, įgyvendindamas jam nustatytus uždavinius ir vykdydamas nustatytas funkcijas, turi teisę:
12.1. teikti pasiūlymus Departamento direktoriui dėl teisės aktų tobulinimo, veiklos organizavimo, paslaugų teikimo formų ir metodų tobulinimo, efektyvumo didinimo  ir kitais Skyriaus kompetencijai priskirtais klausimais;
12.2. gauti iš Užimtumo tarnybos struktūrinių padalinių pasiūlymus, pastabas ar išvadas dėl Skyriaus rengiamų dokumentų projektų;
12.3. gauti Skyriaus funkcijoms vykdyti reikalingą informaciją iš Užimtumo tarnybos struktūrinių padalinių, kitų valstybės ir savivaldybių institucijų, įstaigų bei kitų juridinių ir fizinių asmenų;
12.4. rengti pasitarimus, organizuoti ir dalyvauti organizuojant seminarus, kitus renginius Skyriaus kompetencijai priskirtais klausimais;
12.5. dalyvauti Užimtumo tarnybos, kitų valstybės institucijų ir įstaigų ar savivaldybių komisijų, darbo grupių veikloje Skyriaus kompetencijai priskirtais klausimais.

IV SKYRIUS
SKYRIAUS VEIKLOS ORGANIZAVIMAS

13. Skyriaus darbas organizuojamas vadovaujantis Užimtumo tarnybos metiniais veiklos planais, Departamento ir Skyriaus veiklos planais, šiais Nuostatais, Užimtumo tarnybos direktoriaus pavedimais ir rezoliucijomis.
14. Skyriaus veiklą organizuoja Skyriaus vedėjas (toliau – Vedėjas).
15. Vedėjas yra tiesiogiai pavaldus Departamento direktoriui.
16. Vedėjas:
16.1. planuoja ir organizuoja Skyriaus darbą: paskirsto užduotis Skyriaus darbuotojams ir kontroliuoja jų vykdymą, suderinus su Departamento direktoriumi, teikia pasiūlymus Užimtumo tarnybos direktoriui dėl Skyriaus veiklos tobulinimo;
16.2. dalyvauja rengiant Skyriaus nuostatus ir Skyriaus darbuotojų pareigybių aprašymus, teikia derinti Užimtumo tarnybos Žmogiškųjų išteklių valdymo skyriui;
16.3. atsako už Skyriui pavestų uždavinių ir funkcijų atlikimą;
16.4. teikia Departamento direktoriui pasiūlymus dėl:
16.4.1. vidaus darbo tvarkos dokumentų rengimo;
16.4.2. Skyriaus nuostatų ir pareigybių skaičiaus;
16.4.3. Skyriaus darbuotojų veiklos vertinimo;
16.4.4. Skyriaus darbuotojų kvalifikacijos tobulinimo;
16.4.5. Skyriaus darbuotojų skatinimo, tarnybinių nuobaudų jiems skyrimo ir drausminės atsakomybės taikymo;
16.4.6. komisijų ir darbo grupių specialioms užduotims vykdyti sudarymo ir kitais klausimais;
16.5. nustatyta tvarka atsiskaito Departamento direktoriui už Skyriaus veiklą;
16.6. atsako už viešai privalomos skelbti informacijos turinio parengimą ir viešinimą;
16.7. esant poreikiui, inicijuoja prekių, paslaugų ar darbų pirkimo procedūras Skyriaus kompetencijai priskirtais klausimais;
16.8. savo darbe vadovaujasi Skyriaus nuostatais ir pareigybės aprašymu.
17. Laikinai nesant Vedėjo, teisės aktų nustatyta tvarka jo funkcijas laikinai vykdo Departamento direktoriaus, suderinus su Užimtumo tarnybos direktoriumi, paskirtas asmuo.
18. Skyriaus darbuotojai tiesiogiai pavaldūs ir atsiskaito už pavedimų vykdymą Vedėjui.
19. Skyriaus darbuotojai atlieka pareigybių aprašymuose nustatytas funkcijas, vykdo pavestas užduotis.
20. Skyriaus veiklą kontroliuoja Departamento direktorius teisės aktų nustatyta tvarka.

V SKYRIUS
BAIGIAMOSIOS NUOSTATOS

21. Skyrius Lietuvos Respublikos įstatymų ir kitų teisės aktų nustatyta tvarka pertvarkomas, reorganizuojamas ar likviduojamas Užimtumo tarnybos direktoriaus sprendimu.
22. Su šiais Nuostatais pasirašytinai supažindinami visi Skyriaus darbuotojai.
23. Šie Nuostatai gali būti keičiami ir (ar) papildomi Užimtumo tarnybos direktoriaus sprendimu.
_________________
